রামোজি ফিল্ম সিটিতে এমন অনেক কিছুই দেখতে পাবেন যা আসল মনে হবে। কিন্তু এস এস রাজামৌলির ব্লকবাস্টার হিট ছবি ‘বাহুবলী’-র সেট কিন্তু সবকিছু থেকে অনেকটাই দূরে। শুধু তাই নয়, ট্যুরিস্টদের জন্য এখানে বিশেষ প্রবেশপত্র লাগে। দিতে হয় প্রবেশমূল্যও। সেলফি তোলা যেতে পারে, কিন্তু আস্ত সেটের ভিডিওগ্রাফি? কখনও না।
কলকাতার প্রথম মিডিয়া হিসেবে এবেলা.ইন-ই করল সেই অসাধ্যসাধন। মাহিষ্মতী সাম্রাজ্যের লৌহকপাট ‘ভেঙে’ ঢোকার পর দেখুন কী কী তথ্য উঠে এল, যা এত দিন ছিল অজানা।
তথ্য এক: ‘বাহুবলী’ সেটের প্রায় ৪০ শতাংশ ভাঙা হয়েছে নিরাপত্তার কারণে। প্রবেশদ্বার একেবারে অক্ষত রয়েছে। প্রবেশদ্বারের সেরা আকর্ষণ গমনোদ্যত ঘোড়া। ছয়টি ঘোড়া রয়েছে সেখানে, যার ভাস্কর্য তাক লাগাবে সকলকে।
তথ্য দুই: প্রবেশদ্বারের বাইরেই আছে শয়ে শয়ে সৈন্যের লাইফ-সাইজ কাট-আউট। একটু খেয়াল করলেই দেখতে পাবেন, প্রত্যেকের মুখাবয়ব আসলে বাস্তব অভিনেতাদের সঙ্গে মেলে। অর্থাৎ, বাহুবলী ছবিতে যাঁরা সৈন্যের অভিনয়ও করেছিলেন, তাঁদেরকেই সম্মান জানানো হয়েছে এভাবে। সামনের দিকেই রয়েছে কাটাপ্পা, বাহুবলী, বল্লালদেব, বিজ্জলদেবের কাটআউট, যাঁদের সঙ্গে ছবি তুলতে পারবেন আপনিও।
তথ্য তিন: মাহিষ্মতী নগরীর লৌহকপাট, যাকে ছবিতে বিশাল বলে মনে হচ্ছিল, আদতে তার উচ্চতা দশ ফুটের বেশি নয়!
তথ্য চার: বাহুবলী, অর্থাৎ প্রভাস যে দৃশ্যে বিশালাকায় মত্ত হাতির পিঠে চড়ে বসছেন, সেই দৃশ্যের একটি বিশেষ মডেল রয়েছে এই বাহুবলী সেটে। দেখতে হলে সেখানে যেতেই হবে।
তথ্য পাঁচ: মাহিষ্মতী নগরীর যে অংশে দেবসেনা কাঠকুটো জড়ো করেছিল একদিন বল্লালদেবকে জীবন্ত পুড়িয়ে মারবে বলে, সেটি আসলে একটি বারো ফুট গভীর সুইমিং পুল। বাইরে লেখা ‘ডেঞ্জার: ডিপ ওয়াটার’।
তথ্য ছয়: সেটে ঢোকার আগে অবশ্যই মিস করবেন না, বিশাল বাহুবলী ফুড কোর্টটা। প্রায় ২০০০ স্কোয়ার ফিট এই ফুড কোর্টে চটজলদি যে কোনও ভারতীয় খাবার পাবেন!